VENDIM
Nr. 62, datë 4.11.2020

PËR MIRATIMIN E RREGULLORES “PËR KRIJIMIN, LICENCIMIN, MBIKËQYRJEN, FUNKSIONIMIN DHE PËRFUNDIMIN E VEPRIMTARISË SË BANKËS URË”

Në bazë dhe për zbatim të nenit 12, shkronja “a”, dhe të nenit 43, shkronja “c”, të ligjit nr. 8269, datë 23.12.1997, “Për Bankën e Shqipërisë”, të ndryshuar; dhe të nenit 28, të ligjit nr. 133, datë 22.12.2016, “Për rimëkëmbjen dhe ndërhyrjen e jashtëzakonshme në banka, në Republikën e Shqipërisë”, me propozim të Departamentit të Mbikëqyrjes dhe të Departamentit për Ndërhyrjen e Jashtëzakonshme, Këshilli Mbikëqyrës i Bankës së Shqipërisë

VENDOSI:

1. Të miratojë rregulloren “Për krijimin, licencimin, mbikëqyrjen, funksionimin dhe përfundimin e veprimtarisë së bankës urë”, sipas tekstit bashkëlidhur këtij vendimi.
2. Ngarkohen Departamenti për Ndërhyrjen e Jashtëzakonshme dhe Departamenti i Mbikëqyrjes me zbatimin e këtij vendimi.
3. Me hyrjen në fuqi të këtij vendimi, shfuqizohet vendimi i Këshillit Mbikëqyrës nr. 27, datë 16.5.2012, “Për miratimin e rregullores ‘Për krijimin, licencimin dhe funksionimin e bankës urë’”.
4. Ngarkohen Kabineti i Guvernatorit dhe Departamenti i Kërkimeve me publikimin e këtij vendimi, përkatësisht në Fletoren Zyrtare të Republikës së Shqipërisë dhe në Buletinin Zyrtar të Bankës së Shqipërisë.
Ky vendim hyn në fuqi 15 ditë pas botimit në Fletoren Zyrtare. 

ZËVENDËSKRYETAR
Luljeta Minxhozi 

KREU I
TË PËRGJITHSHME

Neni 1
Objekti

Objekti i kësaj rregulloreje është përcaktimi i kushteve të krijimit, licencimit, mbikëqyrjes, funksionimit dhe përfundimit të veprimtarisë së bankës urë, si instrument i ndërhyrjes së jashtëzakonshme.

Neni 2
Baza ligjore

Kjo rregullore nxirret në bazë dhe për zbatim të: 
a) nenit 12 shkronja “a”, dhe nenit 43 shkronja “c”, të ligjit nr. 8269, datë 23.12.1997, “Për Bankën e Shqipërisë”, të ndryshuar (ligji “Për Bankën e Shqipërisë”);
b) nenit 28, të ligjit nr. 133, datë 22.12.2016, “Për rimëkëmbjen dhe ndërhyrjen e jashtëzakonshme në banka, në Republikën e Shqipërisë” (ligji “Për ndërhyrjen e jashtëzakonshme”).



Neni 3
Subjektet

Subjekt i kësaj rregulloreje është banka urë. 

Neni 4
Qëllimi i krijimit të bankës urë

Banka urë krijohet me qëllim që të sigurojë vazhdimësinë e funksioneve kritike të bankës në ndërhyrje të jashtëzakonshme. 

Neni 5
Përkufizime

Termat e përdorur në këtë rregullore kanë të njëjtin kuptim me termat dhe përkufizimet e përdorur në ligjin nr. 9662, datë 18.12.2006, “Për bankat në Republikën e Shqipërisë”, të ndryshuar (ligji “Për Bankat”), në ligjin “Për ndërhyrjen e jashtëzakonshme” dhe në aktet nënligjore të Bankës së Shqipërisë. 

KREU II
KRIJIMI DHE LICENCIMI I BANKËS URË

Neni 6
Krijimi i bankës urë

1. Banka urë është person juridik, e organizuar në formën e një shoqërie aksionare, e cila është tërësisht ose pjesërisht në pronësi të një ose më shumë autoriteteve publike (Këshilli i Ministrave i Republikës së Shqipërisë nëpërmjet ministrive të linjës, Komisioni i Ndihmës Shtetërore, autoritete të tjera publike sipas legjislacionit në fuqi), si dhe kontrollohet nga Autoriteti i Ndërhyrjes së Jashtëzakonshme. 
2. Banka e Shqipërisë i paraqet propozimin Ministrisë së Financave, kur e vlerëson të nevojshëm përdorimin e fondeve publike, me qëllim krijimin dhe financimin e kapitalit të bankës urë, si instrument i ndërhyrjes së jashtëzakonshme. 
3. Në vendimin e krijimit të bankës urë mund të vendosen kërkesa më të lehtësuara për licencimin dhe mbikëqyrjen e bankës urë, në krahasim me kërkesat e përcaktuara për bankat e tjera, në fillimet e ushtrimit të veprimtarisë së saj, duke përcaktuar periudhën gjatë së cilës do të zbatohen këto kërkesa më të lehtësuara, por jo më shumë se 6 muaj.
4. Kërkesat më të lehtësuara sipas pikës 3 të këtij neni, konsistojnë në kërkesa më të lehtësuara për kapitalin fillestar minimal të kërkuar, dokumentacionin për miratimin e administratorëve, si dhe lidhur me zbatimin e treguesve mbikëqyrës të parashikuar në ligjin “Për bankat” dhe në kuadrin rregullator për bankat në fuqi, sipas rastit.
5. Pavarësisht kërkesave të parashikuara në nenet nenin 8 të kësaj rregulloreje, banka urë mund të licencohet edhe kur nuk plotësohen të gjitha kushtet për krijimin e bankës urë, të parashikuara në këtë rregullore, nëse Banka e Shqipërisë vendos se është e domosdoshme për realizimin e objektivave të ndërhyrjes së jashtëzakonshme.

Neni 7
Regjistrimi në Qendrën Kombëtare të Biznesit

1. Vendimi për krijimin e bankës urë, si dhe statuti i saj depozitohen në Qendrën Kombëtare të Biznesit.
 
2. Pas regjistrimit në regjistrin tregtar, sipas legjislacionit për Qendrën Kombëtare të Biznesit, banka urë pajiset me ekstraktin e regjistrit tregtar.

Neni 8
Licencimi i bankës urë

1. Banka e Shqipërisë është autoriteti për licencimin e bankës urë. 
2. Kërkesa për licencimin e bankës urë paraqitet pranë Bankës së Shqipërisë nga aksionarët e propozuar të bankës urë, dhe shoqërohet me dokumentacionin e mëposhtëm:
a) statuti i miratuar i bankës urë;
b) ekstrakti i regjistrit tregtar për bankën urë, i lëshuar nga Qendra Kombëtare e Biznesit; 
c) emri i propozuar i bankës urë;
d) adresa e selisë dhe e degëve të bankës urë;
e) strategjia dhe profili i rrezikut të bankës urë; 
f) plani i biznesit për periudhën që do të ushtrojë veprimtaritë banka urë; 
g) parashikimi në lidhje me zbatimin e kuadrit rregullativ dhe mbikëqyrës (tregues të kujdesit, raporte etj., sipas sistemit të raportimit të unifikuar të bankave) gjatë periudhës që do të ushtrojë veprimtaritë banka urë; 
h) aktet e brendshme rregullative (rregullore, udhëzime të brendshme etj.) të bankës urë; 
i) lista e plotë me emrat e administratorëve të emëruar të bankës urë, që përfaqësojnë bankën urë në marrëdhënie me të tretët.
3. Statuti i bankës urë përmban minimalisht:
a) emrin dhe adresën e aksionarit/ëve themelues;
b) emrin dhe adresën e selisë së bankës urë;
c) objektin e veprimtarisë;
d) të drejtat dhe detyrimet e aksionarit/ëve themelues;
e) shumën e kapitalit fillestar minimal, sipas përcaktimit në ligjin për bankat;
f) numrin total dhe vlerën nominale të aksioneve, përfshirë përshkrimin e të drejtave të votës;
g) mënyrën e kompensimit për shpenzimet e themelimit;
h) organet e administrimit të bankës urë;
i) kompetencat dhe mënyrën e operimit të asamblesë së aksionarëve të bankës urë;
j) mënyrën e zgjedhjes, numrin e anëtarëve dhe kompetencat e këshillit drejtues të bankës urë;
k) mënyrën e zgjedhjes, numrin e anëtarëve dhe kompetencat e drejtorisë së bankës urë;
l) përcaktimin e mënyrës së shpërblimit dhe të pagesës së anëtarëve të këshillit drejtues, pagat dhe përfitimet e tjera të anëtarëve të drejtorisë së bankës urë dhe të drejtat dhe detyrimet e tyre;
m) organizimin e sistemit të kontrollit të brendshëm;
n) auditorin ligjor; 
o) afatin e operimit të bankës urë, i cili nuk mund të jetë më i gjatë se 2 vjet nga data më e fundit e kryerjes së transferimit të aktiveve, të drejtave dhe detyrimeve.
4. Dokumentacioni i përcaktuar në pikën 2 të këtij neni paraqitet në gjuhën shqipe, në origjinal ose në kopje të noteruar. Në rastin e dokumentacionit të lëshuar nga autoritetet zyrtare përkatëse të shteteve të huaja, ai legalizohet nga autoritetet përgjegjëse.

Neni 9
Karakteristikat e licencës

1. Licenca e bankës urë është licencë e kufizuar në kohë, e patransferueshme dhe e patjetërsueshme.
2. Licenca ka si pjesë përbërëse të saj aneksin e veprimtarive bankare dhe financiare, sipas nenit 54 të ligjit “Për bankat”, të cilat do të ushtrohen nga banka urë. 
3. Licenca e bankës urë është e të njëjtit format si licenca që lëshon Banka e Shqipërisë për bankat dhe degët e bankave të huaja. 
4. Licenca dhe aneksi i licencës të bankës urë nënshkruhen nga Guvernatori i Bankës së Shqipërisë.
5. Përbri emrit të bankës urë duhet të pasqyrohet edhe termi “bankë urë”. 

Neni 10
Afati i dhënies së licencës të bankës urë dhe publikimi

1. Banka e Shqipërisë licencon bankën urë jo më vonë se 5 ditë pune pas regjistrimit të saj në Qendrën Kombëtare të Biznesit.
2. Vendimi për krijimin e bankës urë dhe licenca e saj publikohen në Fletoren Zyrtare të Republikës së Shqipërisë, në Buletinin Zyrtar të Bankës së Shqipërisë dhe në faqen zyrtare të Bankës së Shqipërisë.
3. Banka e Shqipërisë mban një regjistër të veçantë për bankat urë dhe e publikon në faqen zyrtare të Bankës së Shqipërisë. 

Neni 11
Transferimi i aktiveve dhe i detyrimeve

1. Banka e Shqipërisë zbaton procedurën e transferimit të aktiveve, të drejtave dhe të detyrimeve te banka urë, sipas vendimit për ndërhyrjen e jashtëzakonshme.
2. Banka e Shqipërisë kryen transferimin bazuar në pikën 3, të nenit 28, të ligjit “Për ndërhyrjen e jashtëzakonshme”, me kusht që vlera e përgjithshme e detyrimeve të transferuara në bankën urë të mos e tejkalojë vlerën totale të të drejtave dhe aktiveve të transferuara nga banka në ndërhyrje të jashtëzakonshme apo të siguruara nga burime të tjera.
3. Transferimi i së drejtës së pronësisë mbi aksionet ose instrumentet e tjera të pronësisë, i aktiveve dhe i detyrimeve, nga banka në ndërhyrje të jashtëzakonshme te banka urë, kryhet sipas vendimit referuar pikës 1 të këtij neni, dhe mund të jetë transferim tërësor ose i pjesshëm.
4. Banka e Shqipërisë mund të transferojë më shumë se një herë aktivet dhe detyrimet nga banka në ndërhyrje të jashtëzakonshme drejt bankës urë dhe anasjelltas.
5. Banka e Shqipërisë, bazuar në pikën 1 të këtij neni, përcakton rast pas rasti listën e aktiveve, të drejtave dhe detyrimeve që i transferohen bankës urë.
6. Depozitat që i transferohen bankës urë përbëhen të paktën nga depozitat e siguruara, sipas parashikimeve të legjislacionit mbi sigurimin e depozitave. Banka urë është pjesë e skemës së sigurimit të depozitave pranë Agjencisë së Sigurimit të Depozitave.
7. Në bankën urë nuk mund të transferohen nga banka në ndërhyrje të jashtëzakonshme:
a) depozitat e bllokuara që dyshohen për pastrim parash;
b) depozitat nga palët e lidhura;
c) detyrimet e varura me palët e lidhura. 
8. Vlerësimi i aktiveve dhe i detyrimeve, që transferohen nga banka në ndërhyrje të jashtëzakonshme te banka urë kryhet në përputhje me rregulloren e Bankës së Shqipërisë nr. 44, datë 5.6.2019, “Për vlerësimin për qëllime të ndërhyrjes së jashtëzakonshme”.

Neni 12
Veprimtaritë e bankës urë

1. Banka urë ushtron çdo të drejtë që është ushtruar nga banka në ndërhyrje të jashtëzakonshme në lidhje me aktivet, të drejtat ose detyrimet e transferuara, si dhe veprimtaritë dhe shërbimet ndihmëse, siç përcaktohet në vendimin e Bankës së Shqipërisë për krijimin e saj, në përputhje me përcaktimet e ligjit “Për bankat”, të ligjit “Për ndërhyrjen e jashtëzakonshme”, të kuadrit rregullativ të Bankës së Shqipërisë, si dhe në përputhje me kërkesat e kësaj rregulloreje.
2. Banka urë kryen veprimtari kredidhënëse të kufizuar dhe me rrezik të ulët. 
3. Banka urë, për qëllime të vazhdimësisë së aktivitetit, bën rishikime dhe miraton rregullat operacionale dhe të administrimit të veprimtarisë së saj, në lidhje me depozitat, kreditë, si dhe personelin e informacionin që zotërohej më parë nga banka në ndërhyrje të jashtëzakonshme.

KREU III
STRATEGJIA, PARIMET, ORGANIZIMI DHE ADMINISTRIMI I BANKËS URË

Neni 13
Strategjia dhe profili i rrezikut të bankës urë

1. Banka urë harton dhe zbaton strategjinë e administrimit të rrezikut ndaj të cilit ekspozohet gjatë kryerjes së veprimtarisë së saj, referuar shkronjës “e”, pika 2, të nenit 8 të kësaj rregulloreje.
2. Strategjia dhe profili i rrezikut përmban një përshkrim të rreziqeve më të rëndësishme ndaj të cilave ekspozohet banka urë, parimet mbi të cilat sigurohet administrimi dhe ndërmarrja e këtyre rreziqeve dhe/ose politikat dhe procedurat e administrimit të rrezikut.
3. Drejtuesit/administratorët e bankës urë diskutojnë periodikisht me Bankën e Shqipërisë profilin e rrezikut dhe zbatimin e strategjisë së administrimit të rrezikut, sipas pikës 1 të këtij neni.
4. Banka urë, në rast të ndryshimit të fakteve dhe të rrethanave mbi të cilat është hartuar strategjia e administrimit të rrezikut, mund të ndryshojë profilin e rrezikut dhe strategjinë e administrimit të rrezikut, duke njoftuar paraprakisht Bankën e Shqipërisë për këto ndryshime. 
5. Banka e Shqipërisë jep miratimin për ndryshimet e propozuara, sipas pikës 4 të këtij neni. 

Neni 14
Përmbajtja e strategjisë, profilit të rrezikut dhe plan-biznesit

1. Strategjia dhe profili i rrezikut, i referuar në pikën 1 të nenit 13, duhet të përmbajë të paktën elementet e mëposhtme:
a) procedurat për administrimin e rrezikut;
b) parashikimet për administrimin e rrezikut të likuiditetit;
c) parashikimet për ushtrimin e funksioneve të kontrollit të brendshëm;
d) parashikimet për parandalimin e pastrimit të parave dhe financimin e veprimtarisë terroriste;
e) parashikimet për nënshkrimin e marrëveshjeve me të tretët për ushtrimin e funksioneve dhe të përgjegjësive për administrimin dhe drejtimin e bankës urë. 
2. Plani i biznesit, referuar shkronjës “f”, pika 2, të nenit 8 të kësaj rregulloreje, duhet të përmbajë të paktën sa vijon:
a) informacionin për vendndodhjen e bankës urë, përfshirë edhe degët e saj;
b) strukturën organizative, numrin e punonjësve të bankës urë, përfshirë linjat e raportimit;
c) veprimtaritë bankare dhe financiare që do të kryejë banka urë;
d) personat përgjegjës për kryerjen e segmenteve të veçanta të planit;
e) punonjësit dhe mënyrën e zbatimit të politikave/rregulloreve të kontrollit të brendshëm;
f) parashikimet financiare;
g) marrëveshjet me të tretët për ushtrimin e funksioneve dhe të përgjegjësive për administrimin dhe drejtimin e bankës urë.
3. Parashikimet financiare, referuar pikës 2 të këtij neni, duhet të përmbajnë të paktën sa vijon:
a) pasqyrën e të ardhurave dhe shpenzimeve;
b) pasqyrën e bilancit;
c) raportet/treguesit e kapitalit dhe të likuiditetit;
d) përshkrimin e hollësishëm të supozimeve të përdorura;
e) pasqyrat financiare të jenë të shoqëruara me shënimet për zërat e tyre. 

Neni 15
Organet e administrimit të bankës urë

Organet e administrimit të bankës urë përcaktohen në ligjin për ndërhyrjen e jashtëzakonshme, ndërsa në raste të veçanta, Banka e Shqipërisë mund të vendosë për struktura më të thjeshta. Organet e administrimit të bankës urë përcaktohen në vendimin për krijimin dhe në statutin e saj. 

Neni 16
Parimet e administrimit të bankës urë

1. Administrimi dhe drejtimi i bankës urë synon ruajtjen e madhësisë dhe jo shtrirjen dhe zgjerimin e rrjetit të saj.
2. Administrimi dhe drejtimi i bankës urë synon ruajtjen dhe rritjen e vlerës së aktiveve të bankës dhe të fitimit të saj. 

Neni 17
Administratorët e bankës urë

1. Banka e Shqipërisë emëron administratorët e bankës urë, të cilët duhet të plotësojnë kriteret e mëposhtme:
a) të përmbushin kushtet e përcaktuara në legjislacionin në fuqi për bankat në Republikën e Shqipërisë dhe në aktet nënligjore të nxjerra nga Banka e Shqipërisë për administratorët e bankës ose të degës së bankës së huaj; 
b) të kenë përvojë pune, të paktën 7-vjeçare si drejtues, ekzekutivë në bankë, në institucion tjetër financiar ose në një shoqëri ekspertësh kontabël të autorizuar; 
c) të mos jenë dënuar nga gjykata për vepra penale; 
d) të mos jenë subjekt i hetimeve për vepra penale; 
e) të mos jenë në pamundësi për të ushtruar detyrat ndaj bankës, bazuar në një vendim gjykate; 
f) të mos kenë konflikt interesi me bankën urë, sipas legjislacionit në fuqi për bankat në Republikën e Shqipërisë.
2. Për vlerësimin e kritereve, sipas pikës 1 të këtij neni, administratori i propozuar i bankës urë paraqet dokumentacionin, në përputhje me kërkesat e legjislacionit në fuqi për bankat në Republikën e Shqipërisë dhe në aktet nënligjore të nxjerra nga Banka e Shqipërisë për administratorët e bankës ose të degës së bankës së huaj. 
3. Bazuar në pikën 11, të nenit 28, të ligjit “Për ndërhyrjen e jashtëzakonshme”, Autoriteti i Ndërhyrjes së Jashtëzakonshme mund t’i shkarkojë administratorët e bankës urë në çdo kohë. 

KREU IV
RAPORTIMET DHE MBIKËQYRJA E BANKËS URË

Neni 18
Raportimet

1. Drejtori i përgjithshëm ekzekutiv dhe/ose administratorët e bankës urë mbajnë kontakte të vazhdueshme me Bankën e Shqipërisë.

2. Drejtori i përgjithshëm ekzekutiv dhe/ose administratorët e bankës urë raportojnë çdo 2 muaj te Banka e Shqipërisë, në lidhje me ecurinë e gjendjes financiare të bankës urë, si dhe të masave dhe projekteve për shitjen e bankës urë. 

Neni 19
Mbikëqyrja e bankës urë

1. Banka urë respekton kërkesat ligjore dhe nënligjore në fuqi, në lidhje me ushtrimin e veprimtarive bankare dhe financiare të përcaktuara në vendimin e krijimit të saj dhe/ose sipas ndryshimeve të mëvonshme.
2. Banka e Shqipërisë mbikëqyr bankën urë, në përputhje me kërkesat e ligjit “Për bankat”, të ligjit “Për ndërhyrjen e jashtëzakonshme” dhe të akteve nënligjore të nxjerra në bazë dhe për zbatim të tyre. 
3. Banka e Shqipërisë mund të marrë ndaj bankës urë masat mbikëqyrëse që gjykon të nevojshme, në përputhje me dispozitat e ligjit “Për bankat”, të ligjit “Për ndërhyrjen e jashtëzakonshme” dhe të kuadrit rregullativ mbikëqyrës të nxjerrë në bazë dhe për zbatim të tyre. 
4. Banka urë raporton pranë Bankës së Shqipërisë sipas sistemit raportues të unifikuar.
5. Me kërkesë të Bankës së Shqipërisë, banka urë mund të raportojë sipas sistemit raportues të unifikuar me frekuenca më të shkurtra se ato të parashikuara në kuadrin ligjor dhe rregullativ në fuqi. 

KREU V
SHITJA, PËRFUNDIMI DHE REVOKIMI I LICENCËS SË BANKËS URË

Neni 20
Transferimi i kapitalit ose i aktiveve dhe i detyrimeve të bankës urë

[bookmark: _GoBack]1. Banka urë harton një strategji shitjeje, e cila paraqitet për mendim në Bankën e Shqipërisë dhe duhet të marrë parasysh kryesisht faktorët e mëposhtëm:
a) përbërjen e aktiveve dhe të detyrimeve të bankës urë;
b) kushtet ekonomike dhe konkurruese të bankës në tregun përkatës;
c) eksperiencat e mëparshme në tregtimin e aktiveve dhe detyrimeve të një shoqërie (bankë, subjekt financiar jobankë etj.);
d) çdo informacion tjetër të rëndësishëm;
e) si do të tregtohet banka urë (pjesërisht apo e gjitha etj.);
f) cilat lloje të aktiveve të bankës urë duhet t’u ofrohen blerësve të ardhshëm;
g) çmimin e shitjes së aktiveve dhe ku do të bazohet përcaktimi i çmimit të shitjes së aktiveve etj.).
3. Administratorët e bankës urë, pas përfundimit të hartimit të strategjisë dhe të strukturës së shitjes së kapitalit, të aktiveve dhe të detyrimeve të bankës urë, vendosin në dispozicion të bankave blerëse informacionin e mëposhtëm:
a) vendndodhjen gjeografike të bankës urë;
b) mjedisin konkurrues;
c) kushtet e përgjithshme financiare të bankës urë;
d) totalin e aktiveve;
e) nivelin e kapitalit; dhe
f) vlerësimin e bankës urë nga Banka e Shqipërisë. 
3. Administratorët e bankës urë, bazuar në listën e blerësve potencialë dhe pas miratimit paraprak të Bankës së Shqipërisë, mund të vendosin kontakte dhe/ose të kryejnë takime me blerësit potencialë për t’i informuar ata mbi të dhënat, strukturën etj., për sa lidhet me shitjen e bankës urë. 
4. Bankat, të cilat do të konsiderohen nga administratorët e bankës urë si blerës potencialë, nënshkruajnë një marrëveshje konfidencialiteti mbi negociatat e mundshme për tregtimin e aktiveve dhe detyrimeve të bankës urë. 
5. Në rast se vlera e detyrimeve të bankës urë që do të transferohen është më e madhe se vlera e aktiveve, diferenca ndërmjet këtyre të dyjave është pjesë e çmimit të shitjes që merr përsipër blerësi. 
6. Kontrata e shitjes së kapitalit, aktiveve dhe detyrimeve të bankës urë te një bankë tjetër, duhet të miratohet paraprakisht nga Këshilli Mbikëqyrës i Bankës së Shqipërisë. 

Neni 21
Përfundimi i bankës urë

1. Banka e Shqipërisë vendos përfundimin e bankës urë kur plotësohet të paktën një nga kushtet e mëposhtme:
a) banka urë bashkohet me një bankë tjetër;
b) banka urë nuk plotëson më kërkesat për të cilat është krijuar dhe kushtet e vendosura në vendimin e krijimit sipas nenit 6 të kësaj rregulloreje;
c) të gjitha ose pjesa kryesore e aktiveve, të drejtave dhe detyrimeve të bankës urë i janë shitur një pale të tretë;
d) përfundon afati i përcaktuar në vendimin për krijimin e saj.
2. Banka e Shqipërisë merr vendimin për përfundimin e bankës urë. 
3. Banka e Shqipërisë siguron zbatimin e kërkesave ligjore në fuqi kur kërkohet shitja e bankës urë ose shitja e kapitalit, e aktiveve, të drejtave dhe detyrimeve, këto do të tregtohen në mënyrë të hapur dhe transparente dhe se shitja nuk i paraqet ato materialisht ndryshe ose favorizon padrejtësisht ose diskriminon blerësit potencialë.
4. Nëse nuk ndodh asnjë nga rastet e parashikuara në pikën 1, germat “a”, “b”, “c” të këtij neni, Banka e Shqipërisë do të përfundojë operacionet e bankës urë sa më shpejt dhe, në çdo rast, dy vjet pas datës në të cilën është bërë transferimi i fundit nga banka në ndërhyrje të jashtëzakonshme tek banka urë. 
5. Banka e Shqipërisë mund të zgjasë periudhën e përmendur në pikën 4 të këtij neni për një ose më shumë periudha shtesë njëvjeçare, kur një zgjatje e tillë:
a) mbështet rezultatet e përmendura në pikën 1, germat “a”, “b”, “c” të këtij neni; ose
b) është e nevojshme për të siguruar vazhdimësinë e funksioneve kritike bankare ose financiare. 
6. Çdo vendim i Bankës së Shqipërisë për zgjatjen e afatit të përmendur në pikën 5 të këtij neni duhet të jetë i arsyetuar dhe duhet të përmbajë një vlerësim të detajuar të situatës, duke përfshirë kushtet dhe parashikimet e tregut që justifikon zgjatjen e afatit. 

Neni 22
Revokimi i licencës së bankës urë

1. Banka e Shqipërisë, pas përfundimit të bankës urë, siç përcaktohet në nenin 21 të kësaj rregulloreje, revokon licencën e saj. 
2. Me revokimin e licencës së bankës urë, aktivet dhe detyrimet e patransferuara ose të pashitura vendosen në likuidim nga Banka e Shqipërisë. 
3. Likuidimi i aktiveve dhe i detyrimeve të patransferuara ose të pashitura të bankës urë kryhet në përputhje me kriteret, kushtet dhe procedurat e përcaktuara në dispozitat e ligjit “Për bankat”, të ligjit “Për ndërhyrjen e jashtëzakonshme” dhe në aktet rregullative të nxjerra në bazë dhe për zbatim të tyre nga Banka e Shqipërisë.

